4. การวิจัยและพัฒนา

โปรดอ่านประกอบกับ หัวข้อที่ 6 เรื่องโครงการในอนาคต

เพื่อรองรับความต้องการใช้แบนวิดท์สำหรับอินเตอร์เน็ตความเร็วสูงที่จะเพิ่มขึ้นในอนาคต บริษัทฯ
ได้ริเริ่มพัฒนาระบบดาวเทียมเพื่อให้บริการอินเตอร์เน็ตความเร็วสูงภายใต้ชื่อ ไอพีสตาร์
(IPSTAR) บริษัทฯ ได้ร่วมมือกับพันธมิตรที่เชี่ยวชาญด้านเทคโนโลยีจากสหรัฐอเมริกา
ใช้นวัตกรรมที่ล้ำหน้าและเทคโนโลยีการใส่รหัสดิจิตอลชั้นสูง
ซึ่งเป็นสิทธิบัตรเฉพาะของบริษัทผู้ร่วมโครงการได้แก่ Spacecode
(ซึ่งเป็นผู้ถือสิทธิบัตรของระบบดาวเทียมไอพีสตาร์) Nera และ ECC
(ซึ่งเป็นผู้ถือสิทธิบัตรในเทคโนโลยีบางส่วนของอุปกรณ์ปลายทางเกตเวย์และอุปกรณ์รับส่งสัญญาณ)
เพื่อสร้างดาวเทียมที่จะรับข้อมูลระบบดิจิตอลแบบอินเตอร์เน็ตความเร็วสูง(Broadband Internet
Platform) ปัจจุบันบริษัทฯ เป็นเจ้าของเทคโนโลยีสำคัญต่างๆ บางส่วนโดยผ่าน Spacecode
ซึ่งเป็นบริษัทย่อยของบริษัทฯ ในประเทศสหรัฐอเมริกา อนึ่งเทคโนโลยีที่สำคัญบางส่วน Spacecode
ได้ทำการจดสิทธิบัตรเรียบร้อยแล้ว

ระบบไอพีสตาร์ ได้ถูกปรับปรุงและใช้เทคโนโลยีใหม่ๆ ที่สำคัญต่างๆ
เพื่อให้เกิดประสิทธิภาพในการให้บริการสูงสุด ดังนี้

ตัวดาวเทียม

-   ใช้เทคโนโลยีการกระจายคลื่นแบบรังผึ้งเช่นเดียวกับที่ใช้ในระบบโทรศัพท์เคลื่อนที่ร่วมกับระบบจานสายอากาศดาวเทียมแบบใหม่
    ทำให้ดาวเทียมไอพีสตาร์ (IPSTAR) สามารถนำแถบความถี่กลับมาใช้ซ้ำๆ ได้
    จึงทำให้มีสมรรถนะในการขยายแถบความถี่ของสัญญาณสูงมากยิ่งขึ้น

-   ใช้ระบบบริหารกำลังส่งแบบไดนามิค
    ทำให้การส่งสัญญาณบนดาวเทียมเป็นไปอย่างมีประสิทธิภาพสูงสุดตลอดเวลา
    แม้สภาพอากาศจะมีการเปลี่ยนแปลงก็ตาม

อุปกรณ์ปลายทางเกตเวย์ และอุปกรณ์รับส่งสัญญาณ (User Terminal)

ใช้เทคโนโลยีใหม่ในการใส่รหัสและการมอดูเลต (modulate)
เพื่อเพิ่มสมรรถนะในการรับส่งสัญญาณ โดยใช้กำลังส่งที่ต่ำลง ทำให้สามารถลดขนาดจานสายอากาศ
กำลังส่ง ตลอดจนลดค่าใช้จ่ายในส่วนอุปกรณ์ปลายทางได้

ด้วยเทคโนโลยีการรับส่งสัญญาณแบบใหม่ที่จะนำมาใช้ดังกล่าว
ทำให้ระบบไอพีสตาร์มีระบบการสื่อสารที่มีสมรรถนะพิเศษ คือ

-   สามารถจัดสรรขนาดช่องสัญญาณ (bandwidth) เพื่อการใช้งานได้อย่างมีประสิทธิภาพสูงสุด
    โดยให้ผู้ใช้สามารถใช้งานร่วมกันได้
    ซึ่งเหมาะสมกับรูปแบบการใช้บริการอินเตอร์เน็ตแบบอัตราความเร็วในการรับและอัตราความเร็วในการส่งสัญญาณมีค่าต่างกัน
    (asymmetric)

-   ความสามารถในการปรับสภาพสัญญาณและกำลังส่งสัญญาณให้เหมาะสมกับตามสภาพอากาศต่างๆ
    โดย การควบคุมการปรับเปลี่ยนการใส่รหัส

บริษัทฯ
ยังได้ทำการพัฒนาเทคโนโลยีระบบไอพีสตาร์อย่างต่อเนื่องโดยเฉพาะในส่วนที่เกี่ยวข้องกับอุปกรณ์เชื่อมต่อสัญญาณอินเตอร์เน็ตทางด้านผู้ใช้งาน
(user terminal) กล่าวคือ

1.  การพัฒนาทางด้านฮาร์ดแวร์
    ทางบริษัทได้ร่วมมือกับผู้ออกแบบระบบอุปกรณ์เชื่อมต่อสัญญาณอินเตอร์เน็ตทางด้านผู้ใช้งาน
    (user terminal)
    ในต่างประเทศในการพัฒนาอุปกรณ์ดังกล่าวให้มีราคาและขีดความสามารถตรงกับความต้องการของลูกค้า
    และได้พัฒนาอุปกรณ์รับส่งสัญญาณมาถึงรุ่นที่ 3
    โดยอุปกรณ์รุ่นแรกจะเป็นการทดลองตลาดและทดสอบการใช้งานต่างๆ ของระบบ รุ่นที่ 2
    เป็นรุ่นที่ใช้งานอยู่ในปัจจุบัน โดยได้ปรับปรุงข้อบกพร่องต่างๆ ที่เกิดจากการใช้งานของรุ่นที่ 1
    ส่วนรุ่นที่ 3 จะเป็นรุ่นที่ใช้ ASIC (Application Specific Integrated Circuit)
    ซึ่งออกแบบเฉพาะสำหรับระบบ IPSTAR เพื่อลดต้นทุนในการผลิตและเพิ่มศักยภาพใหม่ๆ
    ให้กับอุปกรณ์ โดยรุ่นที่ 3 เริ่มให้บริการในเดือนธันวาคม ปี 2547

  นอกจากนั้น ทางบริษัทฯ ยังได้พัฒนาอุปกรณ์เชื่อมต่อสัญญาณอินเตอร์เน็ตทางด้านผู้ใช้งาน (user
  terminal) แบบทางเดียว (Simplex)
  สำหรับกลุ่มลูกค้าในระดับเริ่มต้นที่ไม่มีการส่งข้อมูลกลับมากนัก โดยจะทำงานร่วมกับสายโทรศัพท์
  โดยการส่งสัญญาณจะผ่านสายโทรศัพท์ และการรับสัญญาณจะผ่าน ดาวเทียมระบบ IPSTAR

2.  การพัฒนาทางด้านซอฟแวร์ บริษัทฯ เห็นว่าซอฟแวร์เปรียบเสมือนหัวใจการทำงานของระบบ
    จึงได้ร่วมมือกับผู้ออกแบบระบบอุปกรณ์เชื่อมต่อสัญญาณอินเตอร์เน็ตทางด้านผู้ใช้งาน (user
    terminal) ใน ต่างประเทศในการพัฒนาซอฟแวร์สำหรับอุปกรณ์รับส่งสัญญาณขึ้นเอง
    โดยทำการพัฒนาทั้งซอฟแวร์สำหรับควบคุมการทำงานของอุปกรณ์
    ซอฟแวร์สำหรับช่วยควบคุมจำนวนข้อมูลที่แต่ละผู้ใช้งานเรียกใช้ในกรณีที่มีผู้ใช้งานมากกว่า 1
    คนต่อใช้งานกับอุปกรณ์รับส่งสัญญาณเครื่องเดียวกัน
    เพื่อให้มั่นใจได้ว่าผู้ใช้งานแต่ละคนจะสามารถรับส่งข้อมูลได้อย่างไม่ติดขัด
    นอกจากนั้นยังพัฒนาซอฟแวร์สำหรับช่วยในการติดตั้งอุปกรณ์รับส่งสัญญาณ
    เพื่อให้การติดตั้งง่ายและไม่จำเป็นต้องใช้เครื่องมือราคาแพง และเนื่องทางบริษัทฯ
    เห็นว่ามีการพัฒนาการใช้งานรูปแบบใหม่ๆ เกิดขึ้นตลอดเวลา
    จึงได้ออกแบบและพัฒนาระบบสำหรับพัฒนาระดับ (upgrade)
    ซอฟแวร์ภายในอุปกรณ์เชื่อมต่อสัญญาณอินเตอร์เน็ตทางด้านผู้ใช้งาน (user terminal)
    ขึ้นมาเพื่อให้สามารถพัฒนาระดับ
    (upgrade)ซอฟแวร์เพื่อแก้ไขปัญหาที่เกิดจากการใช้งานหรือเพิ่มศักยภาพการใช้งานใหม่ๆ
    ให้กับระบบ โดยสามารถ พัฒนาระดับ (upgrade) ซอฟแวร์ผ่าน
    ดาวเทียมไปยังอุปกรณ์รับส่งสัญญาณของผู้ใช้ได้ทันที ซึ่งเป็นการเพิ่มความคล่องตัว
    ความเชื่อถือได้ และความพร้อมในการให้บริการใหม่แก่ลูกค้า

ตารางแสดงค่าใช้จ่ายในการวิจัยและพัฒนาสำหรับบริการสื่อสารดาวเทียม

(หน่วย : ล้านบาท)

  ---------------- ------------- ------------- ------------- -------------
  รายจ่าย           2544          2545          2546          2547

  การวิจัยและพัฒนา    231.04        421.55        231.47        168.28
  ---------------- ------------- ------------- ------------- -------------